ኢትዮጵያ ለተመድ የጸጥታው ምክር ቤት ተለዋጭ አባልነት በዕጩነት መመረጧ የነበራት ጉልህ ድርሻ ውጤት ነው- ጠ/ሚ ኃይለማርያም
-ኢትዮጵያ ለተባበሩት መንግስታት ድርጅት (ተመድ) ፀጥታው ምክር ቤት ተለዋጭ አባልነት በእጩነት እንድትቀርብ በአፍሪካ ህብረት ጉባኤ መመረጧ በአህጉራዊና ዓለም አቀፋዊ ጉዳዮች የነበራት ጉልህ ድርሻ ውጤት መሆኑን ጠቅላይ ሚኒስትር ኃይለማርያም ደሳለኝ ገለፁ፡፡ጠቅላይ ሚኒስትሩ ከኢትዮጵያ ብሮድካስቲንግ ኮርፖሬሽን ጋር ባደረጉት ቆይታ ሰሞኑን በአዲስ አበባ የተካሄደው 26ኛው የአፍሪካ ህብረት ጉባኤ በአህጉሪቱ አንገብጋቢ በሆነው የሰብዓዊ መብት ጉዳይ በተለይም ለሴቶች መብትና ሁለንተናዊ ተሳትፎና ተጠቃሚነት አብይ ትኩረት በመስጠት ጠቃሚ ውሳኔዎች የተላለፉበት ነው ብለዋል፡፡ኢትዮጵያም በዚህ አጀንዳ ላይ አስቀድማ የጀመረቻቸውን ሥራዎች ከአፍሪካዊያን ወንድሞቿ ጋር በማጠናከር የሴቶችን ሁለንተናዊ ተጠቃሚነት ለማረጋገጥ እንደምትሰራ ጠቅላይ ሚኒስትሩ አስታውቀዋል፡፡በጉባኤው ኢትዮጵያ ለፀጥታው ምክር ቤት ተለዋጭ አባልነት በእጩነት መመረጧ የአገሪቱ አህጉራዊና ዓለም አቀፋዊ ሚና ውጤት መሆኑንም ተናግረዋል፡፡በአዲስ አበባ የተካሄደው 10ኛው የአፍሪካ-አሜሪካ የንግድ ጉባኤም በታሪኩ ከፍተኛውን የተሳታፊ ቁጥር ያስተናገደና ከኢትዮጵያ አንፃር ትልቅ ውጤት የተገኘበት ነው ብለዋል ጠቅላይ ሚኒስትር ኃይለማርያም፡፡የኢትዮጵያ ዕድገት የሳባቸው በርካታ አዳዲስ የአሜሪካና የአፍሪካ ባለሃብቶች በሀገሪቱ መዋዕለ ንዋያቸውን ለማፍሰስ ጽኑ ፍላጎት ያሳዩበትም ሆኗል፡፡ጠቅላይ ሚኒስትሩ እንዳሉት በኢኮኖሚው ጉልህ ድርሻ ያለውን የግብርና ዘርፍ ዕድገት ቀጣይነትን ለማረጋገጥና ሙሉ አቅሙን ለመጠቀም ለማምረቻ ኢንዱስትሪዎች መስፋፋት መንግስት ትልቅ ትኩረት ሰጥቷል፡፡በዚህም በ17 በተመረጡ የኢኮኖሚ ኮሪደሮች የኢንዱስትሪ ፓርኮች እንደሚስፋፉ የገለጹት አቶ ኃይለማርያም፥ በቀዳሚነት ፈጥነው ወደ ሥራ የሚገቡ አራት ቦታዎች መለየታቸውን ተናግረዋል።(ኤፍ.ቢ.ሲ)